Na podlagi prvega odstavka 104. člena Zakona o uresničevanju javnega interesa za kulturo (Uradni list RS, št. 77/07, uradno prečiščeno besedilo, 56/08, 4/10, 20/11, 111/13, 68/16, 61/17 in 21/18 – ZNOrg, 3/22 – ZDeb in 105/22 - ZZNŠPP; v nadaljevanju: ZUJIK), 6. člena Pravilnika o izvedbi javnega poziva in javnega razpisa za izbiro kulturnih programov in kulturnih projektov (Uradni list RS, št. 43/10 in 62/16) in v skladu s 23. in 24. členom Zakona o nevladnih organizacijah (Uradni list RS, št. 21/18; v nadaljevanju: ZNOrg) ter v povezavi s 64. členom ZUJIK Ministrstvo za kulturo RS objavlja

**Javni razpis za izbor projektov krepitve podpornega okolja v kulturi v letu 2023 (JPR-KPOK-2023)**

1. **Naziv in sedež naročnika javnega razpisa**

Republika Slovenija, Ministrstvo za kulturo, Maistrova ulica 10, Ljubljana (v nadaljevanju: Ministrstvo).

1. **Predmet in sklopi javnega razpisa**

Predmet Javnega razpisa za izbor projektov krepitve podpornega okolja v kulturi v letu 2023 (v nadaljevanju: razpis) je sofinanciranje podpornih projektov vsebinskih mrež za nevladne organizacije v kulturi, podpornih projektov stanovskih organizacij v kulturi in podpornih projektov nevladnih organizacij v kulturi, ki izvajajo podporne vsebine. Razdeljen je v tri sklope:

* sklop A: sofinanciranje podpornih projektov vsebinskih mrež za nevladne organizacije v kulturi;
* sklop B: sofinanciranje podpornih projektov stanovskih organizacij v kulturi;
* sklop C: sofinanciranje podpornih projektov nevladnih organizacij v kulturi, ki izvajajo podporne vsebine.
1. **Cilj razpisa**

Cilj razpisa je razvoj podpornega okolja za nevladne organizacije in posameznike v kulturi. Z razpisom želi ministrstvo:

* krepiti kompetence nevladnih organizacij in posameznikov na področju kulture, ki so vezane na zmožnosti delovanja (na primer krepitev na področjih informiranja, svetovanja, izobraževanja, raziskovanja idr.);
* omogočati razvoj podpornih vsebin, ki so vsebinsko neposredno vezane na posamezno kulturno področje (na primer omogočanje izobraževanj, udeležbe na strokovnih srečanjih, strokovnih predavanj, raziskav idr.).
1. **Pomen izrazov in upravičenost stroškov v razpisu**

**Področja kulture** so razvidna iz 4. člena ZUJIK, in sicer se kulturne dejavnosti izvajajo na področju nepremične in premične kulturne dediščine, besednih, uprizoritvenih, glasbenih, vizualnih, filmskih, avdiovizualnih, intermedijskih in drugih umetnostih ter na področju založništva, knjižničarstva, kinematografije in drugih področjih kulture.

**Nevladna organizacija** je organizacija, kot jo opredeljuje 2. člen ZNOrg, in sicer: je pravna oseba zasebnega prava s sedežem v Republiki Sloveniji, ki so jo ustanovile izključno domače ali tuje fizične ali pravne osebe zasebnega prava in je nepridobitna, neprofitna in neodvisna od drugih subjektov ter ni organizirana kot politična stranka, cerkev ali druga verska skupnost, sindikat ali zbornica. Ne glede na navedeno organizacija ni nevladna, če jo je ustanovila politična stranka. Prav tako Mladinski svet Slovenije ni nevladna organizacija. Je pa nevladna organizacija lahko organizacija, ki jo je ustanovila študentska organizacija po Zakonu o skupnosti študentov (Uradni list RS, št. 38/94), in to je lahko tudi pravna oseba, ki je sestavni del registrirane cerkve ali druge verske skupnosti na podlagi zakona, ki ureja versko svobodo, če v Poslovnem registru Slovenije njena glavna dejavnost ni določena kot dejavnost verskih organizacij.

**Vsebinska mreža za nevladne organizacije v kulturi** je nevladna organizacija, ki združuje nevladne organizacije, delujoče na področjih kulture, ter je od leta 2019 izvajala vsaj tri od dejavnosti, kot jih za vsebinske mreže opredeljuje tretji odstavek 24. člena ZNOrg. To so dejavnosti informiranja, svetovanja, izobraževanja, raziskovanja, zagovorništva, mreženja, promocije ter podpore, in sicer v korist vseh nevladnih organizacij, ki delujejo na področju kulture in posameznikov v kulturi. Za vsebinsko mrežo šteje nevladna organizacija, ki združuje nevladne organizacije iz vsaj treh različnih področjih kulture, kar mora biti razvidno iz ustanovitvenega oz. temeljnega akta. Prijavitelj z aktualnim ustanovitvenim oz. temeljnim aktom izkaže še, da deluje kot članska organizacija.

**Stanovska organizacija v kulturi** je nevladna organizacija, ki deluje kot članska organizacija in neposredno ali posredno združuje posameznike ali nevladne organizacije (to vključuje tudi zveze nevladnih organizacij) iz enega ali največ dveh področij ali dveh poklicev kulture, kar se dokazuje z ustanovitvenim oz. temeljnim aktom.

**Nevladna organizacija v kulturi, ki izvaja podporne vsebine**, je tista nevladna organizacija, ki je od leta 2019 izvajala podporne aktivnosti, projekte ali programe, namenjene izobraževanju, arhiviranju, dokumentiranju, posredovanju informacij, organizaciji seminarjev, posvetov, delavnic, predavanj in sorodnih aktivnosti na področjih kulture.

**Podporne aktivnosti** so vse aktivnosti informiranja, svetovanja, izobraževanja, raziskovanja, zagovorništva, mreženja, promocije, arhiviranja, dokumentiranja idr. V okvir tega razpisa med podporne aktivnosti niso uvrščene aktivnosti, ki so neposredno vezane na nastanek nove umetniške produkcije (npr. produkcija uprizoritvenih, glasbenih, vizualnih ali drugih umetnosti).

V razpisu uporabljeni in zapisani izrazi v slovnični obliki za moški spol se uporabljajo kot nevtralni za ženski in moški spol.

**Upravičeni stroški:**

Izvajalec na razpisu izbranega projekta je upravičen do sofinanciranja naslednjih stroškov za izvedbo projekta:

* stroški dela zaposlenih;
* projektni materialni stroški;
* potni stroški sodelujočih na projektu (zaposleni, prostovoljci in funkcionarji);
* stroški storitev zunanjih izvajalcev;
* splošni stroški delovanja;
* stroški članarin.

Upravičeni stroški za sofinanciranje s strani Ministrstva so izključno tisti, ki so navedeni v razpisni prijavi prijavitelja, in so:

* nujno potrebni za uspešno izvedbo projekta,
* skladni z načeli dobrega finančnega poslovanja, zlasti glede cenovne primernosti in stroškovne učinkovitosti,
* dejansko nastali,
* prepoznavni, preverljivi in podprti z izvirnimi dokazili,
* niso in ne bodo istočasno financirani od drugih sofinancerjev ali Ministrstva (prepoved dvojnega financiranja).

**Stroški dela zaposlenih** so stroški, nastali z izplačilom dohodka osebam, zaposlenim pri izvajalcu, in so v sorazmerju z obsegom projekta, podprtim v okviru razpisa. Izvajalci projekta brez zaposlenih niso upravičeni do stroškov dela.

**Projektni materialni stroški** so stroški materiala, nastali z izvedbo posameznega projekta.

**Potni stroški sodelujočih na projektu (zaposleni, prostovoljci in funkcionarji)** so stroški, ki so nastali s pokrivanjem poti zaposlenih, prostovoljcev ali funkcionarjev pri prijavitelju in za izvrševanje aktivnosti na projektu.

**Stroški storitev zunanjih izvajalcev** so stroški izvedbe projektnih aktivnosti, ki jih izvajajo zunanji izvajalci.

**Splošni stroški delovanja** so stroški delovanja izvajalca projekta, ki se jih ne da vezati le na izvedbo projekta (npr. najemnine prostorov, varovanje, računovodstvo, pisarniški material, ogrevanje, elektrika, voda, telefon idr.), so pa v sorazmerju z obsegom projekta, podprtim v okviru razpisa. Splošni stroški projekta so določeni kot pavšal v višini 15 % vrednosti z odločbo in pogodbo dodeljenih sredstev sofinanciranja in zanje ni treba priložiti dokazil.

**Stroški članarin** predstavljajo letno članarino prijavitelja v slovenskih ali mednarodnih strokovnih ali zagovorniških organizacijah, ki delujejo na področju dela prijavitelja in so relevantni za izvedbo projekta. Prijavitelj lahko kot upravičen strošek uveljavlja članarino ali del članarine, ki se nanaša na leto 2023.

**Finančna uravnoteženost projekta** pomeni:

* uravnoteženost upravičenih stroškov projekta z njegovim obsegom in vsebino (zlasti glede cenovne primernosti in stroškovne učinkovitosti);
* da so prihodki enaki odhodkom;
* upravičeni stroški projekta morajo v vrsti stroška »stroški storitev zunanjih izvajalcev« izkazovati primerljivo višino plačila s »stroški dela zaposlenih«.
1. **Pogoji za sodelovanje na razpisu**

**5.1. Splošni pogoji:**

Na razpis se lahko prijavijo le prijavitelji (upravičene osebe), ki izpolnjujejo naslednje

splošne pogoje:

1. So vsaj od leta 2019 nevladne organizacije (ob upoštevanju določil ZNOrg), ki izvajajo podporne aktivnosti na področju kulture, kulturno-umetniške dejavnosti ali posredujejo kulturne dobrine v Sloveniji ali so vsaj od leta 2019 nevladne organizacije, ki združujejo nevladne organizacije in/ali posameznike, ki delujejo na področjih kulture. (Prijavitelj pogoj izkaže s podpisano izjavo v predpisanem obrazcu.)
2. So v primeru, da so bili pogodbena stranka Ministrstva v letih 2020 do vključno 2022, izpolnjevali vse pogodbene obveznosti do Ministrstva (Podlaga za ugotovitev izpolnjevanja pogodbenih obveznosti je arhivirana dokumentacija Ministrstva za leta 2020, 2021 in 2022.)
3. Ne prijavljajo projektnih dejavnosti, ki so za leto 2023 že bile izbrane na programskih ali projektnih razpisih oz. pozivih Ministrstva, na razpisih Slovenskega filmskega centra javne agencije RS, Javnega sklada RS za kulturne dejavnosti in Javne agencije za knjigo RS. (Prijavitelj pogoj izkaže s podpisano izjavo v predpisanem obrazcu.)
4. Dovoljujejo objavo osebnih podatkov z namenom objave rezultatov razpisa na spletni strani Ministrstva, skladno z Zakonom o dostopu do informacij javnega značaja (Uradni list RS, št. 51/06 – uradno prečiščeno besedilo, 117/06 – ZDavP-2, 23/14, 50/14, 19/15 – odl. US, 102/15, 7/18 in 141/22) in Zakonom o varstvu osebnih podatkov (Uradni list RS, št. 163/22 – ZVOP-2). (Prijavitelj pogoj izkaže s podpisano izjavo v predpisanem obrazcu.)
5. Se na ta razpis prijavljajo samo z eno vlogo. (Prijavitelj pogoj izkaže s podpisano izjavo v predpisanem obrazcu.)
6. Nimajo omejitve poslovanja na podlagi Zakona o integriteti in preprečevanju korupcije (Uradni list RS, št. 69/11 – uradno prečiščeno besedilo, 158/20, 3/22 – ZDeb in 16/23 – ZZPri). (Prijavitelj pogoj izkaže s podpisano izjavo v predpisanem obrazcu.)
7. Prijavitelj ob prijavi na razpis zadnji delovni dan v mesecu pred oddajo vloge na razpis nima blokiranega transakcijskega računa. (Obvezna priloga: prijavitelj priloži ustrezno listino, ki jo pridobi v svoji poslovni banki.)
8. Imajo na zadnji delovni dan v mesecu pred oddajo vloge na javni razpis poravnane vse zapadle davke in druge obvezne dajatve v Republiki Sloveniji (obvezna priloga: Potrdilo o plačanih davčnih obveznostih na zadnji delovni dan v mesecu pred oddajo vloge, ki ga prijavitelj pridobi pri Finančni upravi RS, oziroma pooblastilo, da Ministrstvo samo pridobi ta podatek).

Izpolnjevanje splošnih pogojev prijavitelj dokazuje s podpisanim predpisanim prijavnim obrazcem in z ustreznimi dokazili. V primeru, da Ministrstvo naknadno zahteva originalna potrdila o izpolnjevanju splošnih pogojev po posameznih točkah, jih mora prijavitelj dostaviti v zahtevanem roku.

**5.2. Posebni pogoji na sklopih:**

Na posamezni sklop se lahko prijavijo le prijavitelji (upravičene osebe), ki poleg splošnih izpolnjujejo še naslednje posebne pogoje:

**5.2.1. Podporni projekti vsebinskih mrež za nevladne organizacije v kulturi**

* Da je prijavitelj v letu 2021 imel več kot 15.000,00 EUR prihodkov. (Izpolnjevanje pogoja se ugotavlja na osnovi dostopnih javnih evidenc.)
* Da je imel prijavitelj v letu 2022 med člani več kot 25 nevladnih organizacij. (Prijavitelj pogoj izkaže s podpisano izjavo v predpisanem obrazcu.)
* Da je imel prijavitelj v letu 2022 med člani nevladne organizacije iz vsaj treh različnih področij kulture. (Prijavitelj pogoj izkaže s podpisano izjavo v predpisanem obrazcu.)
* Da je iz aktualnega ustanovnega oz. temeljnega akta prijavitelja razvidno, da gre za člansko nevladno organizacijo, in iz katerega je jasno razviden postopek sprejemanja novih članov in ohranjanja članstva. (Obvezna priloga: prijavitelj priloži veljavni ustanovitveni oziroma temeljni akt in v njem jasno označi izpolnjevanje pogoja.)

**5.2.2. Podporni projekti stanovskih organizacij v kulturi**

* Da je iz aktualnega ustanovitvenega oz. temeljnega akta prijavitelja razvidno, da organizacija deluje na enem ali največ dveh področjih ali poklicih kulture. (Obvezna priloga: prijavitelj priloži veljavni ustanovitveni oziroma temeljni akt, v katerem jasno označi izpolnjevanje pogoja.)
* Da je imel prijavitelj v letu 2021 več kot 3.000,00 EUR prihodkov (Izpolnjevanje pogoja se ugotavlja na osnovi dostopnih javnih evidenc.)
* Da je imel prijavitelj v letu 2022 več kot 25 članov posameznikov ali več kot 3 članice nevladne organizacije na področjih ali poklicih, ki jih pokriva. (Prijavitelj pogoj izkaže s podpisano izjavo v predpisanem obrazcu.)
* Da je iz aktualnega ustanovitvenega oz. temeljnega akta prijavitelja razvidno, da gre za člansko nevladno organizacijo in da je jasno razviden postopek sprejemanja novih članov in ohranjanja članstva. (Obvezna priloga: prijavitelj priloži veljavni ustanovitveni oziroma temeljni akt, v katerem jasno označi izpolnjevanje pogoja.)

**5.2.3. Podporni projekti nevladnih organizacij v kulturi, ki izvajajo podporne vsebine**

* Da je prijavitelj v letih od 2019 naprej izvedel vsaj dva podporna programa, projekta oziroma aktivnosti, med katere štejejo vsebine, namenjene izobraževanju, arhiviranju in dokumentiranju, posredovanju informacij, organizaciji seminarjev, posvetov, delavnic, predavanj in sorodnih aktivnosti s področij kulture (izpolnjevanje pogoja se ugotavlja na osnovi predstavljenih referenc v obrazcu 3).

Prijavitelj poda izjavo o izpolnjevanju posebnih pogojev s podpisanimi izjavami v predpisanem prijavnem obrazcu in z ustreznimi dokazili.

1. **Izpolnjevanje razpisnih pogojev**

Izpolnjevanje formalnih (splošnih in posebnih) pogojev ugotavlja komisija za odpiranje vlog, ki jo izmed zaposlenih na ministrstvu imenuje ministrica za kulturo.

Prijavitelji, ki se prijavijo na razpis s formalno nepopolno vlogo, bodo pisno pozvani k dopolnitvi. Prijavitelj mora vlogo dopolniti v petih dneh po prejemu poziva k dopolnitvi, sicer se bo vloga štela kot nepopolna. Vloge, ki ne bodo pravočasne, popolne ali jih ne bodo vložile upravičene osebe, bodo izločene iz nadaljnjega postopka in zavržene s sklepom.

Ministrstvo lahko v primeru naknadne ugotovitve o neizpolnjevanju pogojev in po že izdani dokončni odločbi o izboru projekta spremeni odločitev in z izvajalcem projekta ne sklene pogodbe. Prav tako lahko v primeru naknadne ugotovitve o neizpolnjevanju pogojev ali pogodbenih obveznosti v času letnega pregleda razveže že sklenjeno pogodbo, v primeru že izplačanih sredstev pa zahteva povračilo sredstev.

V primeru, da se prijavitelj prijavi na ta razpis z več kot eno vlogo, se vse vloge prijavitelja zavržejo iz razloga neizpolnjevanja splošnih pogojev (kot neupravičene osebe).

1. **Razpisni kriteriji**

**7.1. Splošni razpisni kriteriji:**

|  |  |
| --- | --- |
| **Kriterij:** | **Število****možnih točk** |
| a. Referenčnost prijavitelja v podpornih aktivnostih v obdobju 2019–2022 (relevantnost izvedenih aktivnosti, učinki na področje, odmevnost). | 15 |
| b. Ustreznost finančne konstrukcije in primerljivost plačila zaposlenih in zunanjih izvajalcev na projektu. | 10 |
| c. Status nevladne organizacije v javnem interesu\*. | 5 |
| d. Referenčnost izvajalcev prijavljenih vsebin. | 10 |
| **SKUPAJ:** | **40** |

\* Prijavitelj, ki ima status nevladne organizacije v javnem interesu na področju kulture, prejme 5 točk (16. člen ZNOrg).

**7.2. Posebni razpisni kriteriji**

**7.2.1. Sklop A – Sofinanciranje podpornih projektov vsebinskih mrež za nevladne organizacije v kulturi**

|  |  |
| --- | --- |
| **Kriterij:** | **Število****možnih točk** |
| a. Obseg prijavljenega projekta, njegova celovitost in izvedljivost. | 20 |
| b. Učinek projekta na razvoj podpornega okolja v kulturi. | 15 |
| c. Zagotavljanje regionalne dostopnosti (fizična ali digitalna) izvedenih vsebin. | 15 |
| d. Vsebine so namenjene širokemu naboru področij kulture. | 10 |
| **SKUPAJ:** | **60** |

**7.2.2. Sklop B** **– Sofinanciranje podpornih projektov stanovskih organizacij v kulturi**

|  |  |
| --- | --- |
| **Kriterij:** | **Število****možnih točk** |
| 1. Obseg prijavljenega projekta in izvedljivost.
 | 20 |
| 1. Vsebine so primarno namenjene nevladnim organizacijam in posameznikom na področju kulture ali poklica, kjer deluje prijavitelj.
 | 20 |
| 1. Doprinos k področju delovanja.
 | 20 |
| **SKUPAJ:** | **60** |

**7.2.3. Sklop C** **– Sofinanciranje podpornih projektov nevladnih organizacij v kulturi, ki izvajajo podporne vsebine**

|  |  |
| --- | --- |
| **Kriterij:** | **Število****možnih točk** |
| 1. Obseg prijavljenega projekta in izvedljivost.
 | 20 |
| 1. Kontinuiteta prijavljenih vsebin z dosedanjim delom prijavitelja.
 | 20 |
| 1. Doprinos k področju delovanja.
 | 20 |
| **SKUPAJ:** | **60** |

1. **Uporaba kriterijev**

Razpisni kriteriji so ovrednoteni s točkami, pri čemer je pri posameznem kriteriju navedeno najvišje možno število doseženih točk. Najvišje možno število prejetih točk za projekt na posameznem razpisnem sklopu je 100.

Vstopni prag za sofinanciranje je 81 točk. V sofinanciranje bodo sprejeti najvišje ocenjeni projekti v okviru razpoložljivih sredstev na razpisnem sklopu.

1. **Ocenjevanje vlog**

Postopek ocenjevanja ustreznih vlog izvede stalna strokovna komisija za področje podpornih programov v kulturi, ki jo je 11. 11. 2022 s sklepom številka 012-54/2022-3340-19 imenovala ministrica za kulturo.

1. **Razpoložljiva sredstva in višina sofinanciranja**

Predvidena višina razpoložljivih sredstev, namenjenih za predmet razpisa je 150.000,00 EUR, in sicer:

* predvidoma **30.000,00 EUR** na sklopu A – Sofinanciranje podpornih projektov vsebinskih mrež za nevladne organizacije v kulturi;
* predvidoma **50.000,00 EUR** na sklopu B – Sofinanciranje podpornih projektov stanovskih organizacij v kulturi;
* predvidoma **70.000,00 EUR** na sklopu C – Sofinanciranje podpornih projektov nevladnih organizacij v kulturi, ki izvajajo podporne vsebine.

Sredstva so zagotovljena iz proračuna Ministrstva za kulturo in bodo izplačana prek proračunske postavke 221672 – Vsebinske mreže – programi in projekti.

Zaprošeni znesek sofinanciranja posameznega projekta lahko znaša do 90 % vseh predvidenih upravičenih stroškov izvedbe projekta iz sredstev proračuna Republike Slovenije in ne sme biti višji od 30.000,00 EUR na Sklopu A, oziroma ne sme biti višji od 10.000,00 EUR na Sklopu B in Sklopu C.

1. **Obdobje za porabo dodeljenih sredstev**

Dodeljena proračunska sredstva za izbrane projekte morajo biti porabljena v proračunskem letu 2023 oz. v plačilnih rokih, kot jih določa zakon, ki ureja izvrševanje proračunov v Republiki Sloveniji.

Dodeljena proračunska sredstva se bodo izplačevala skladno z dinamiko izplačil, opredeljeno v pogodbi o sofinanciranju projektov in na podlagi izstavljenih zahtevkov za izplačilo.

1. **Razpisni rok**

Razpis se začne **31. 3. 2023** in se zaključi **8. 5. 2023.**

1. **Razpisna dokumentacija**

Razpisna dokumentacija obsega:

* besedilo razpisa;
* prijavne obrazce (z navedbo obveznih prilog).

Prijavitelj mora ob prijavi projekta na razpis priložiti naslednjo dokumentacijo:

* v celoti izpolnjene prijavne obrazce,
* obvezne priloge k prijavnim obrazcem.

Razpisno dokumentacijo si lahko prijavitelji natisnejo s spletne strani Ministrstva: <https://www.gov.si/drzavni-organi/ministrstva/ministrstvo-za-kulturo/javne-objave/>, kjer najdejo tudi vse druge podatke, povezane z izvedbo razpisa.

Ministrstvo je dolžno na pisno zahtevo v času razpisnega roka zainteresiranim prijaviteljem razpisno dokumentacijo tudi poslati.

1. **Oddaja in dostava vlog**

Vloga mora biti izpolnjena na predpisanih prijavnih obrazcih ter mora vsebovati vse obvezne priloge in podatke, določene v razpisni dokumentaciji.

Prijavitelj mora ob prijavi programa na razpis priložiti naslednjo dokumentacijo (v obeh oblikah):

* **tiskano/na papirju:**
	+ v celoti izpolnjene prijavne obrazce, ki so del razpisne dokumentacije;
	+ obvezne priloge k prijavnim obrazcem;
* **v elektronski obliki (na ključu USB):**
	+ v celoti izpolnjene prijavne obrazce, ki so del razpisne dokumentacije v wordu;
	+ obvezne priloge k prijavnim obrazcem v wordu ali kot optično prebrani dokument.

Elektronsko obliko vloge potrebujemo za hitrejšo obdelavo podatkov, zato je zelo pomembno, da so prijavni obrazci št. 1, 2, 3 in 4 v wordu (formati DOC, DOCX ali drugi besedilni formati in ne npr. v obliki zapisa PDF, JPG ali podobni, ki onemogoča kopiranje).

V primeru, da se bosta tiskana in elektronska verzija prijavne dokumentacije razlikovali, bo upoštevana tiskana.

Dokumentacija, ki je priložena vlogi, se ne vrača.

Oddaja vloge pomeni, da se prijavitelj strinja z vsemi pogoji in kriteriji razpisa.

Vloga mora biti v poslovnem času Ministrstva predložena glavni pisarni na naslov: Ministrstvo za kulturo RS, Maistrova 10, 1000 Ljubljana, najkasneje do **8. 5. 2023**, oz. najkasneje ta dan oddana na pošti kot priporočena pošiljka na naslov: Ministrstvo za kulturo RS, Maistrova 10, 1000 Ljubljana. Pošiljka mora biti poslana v zaprti ovojnici z izpisom na prednji strani: NE ODPIRAJ – PRIJAVA NA RAZPIS z oznako JPR- KPOK-2023, z navedbo razpisnega sklopa (npr. »Sklop B: Sofinanciranje podpornih projektov stanovskih organizacij v kulturi«). Na hrbtni strani ovitka mora biti navedba prijavitelja: uradni naziv in naslov (sedež).

1. **Izločitev vlog**

Za prepozno se šteje vloga, ki ni bila oddana priporočeno na pošto do vključno 8. 5. 2023 oz. do tega dne ni bila v poslovnem času Ministrstva predložena glavni pisarni ministrstva, Maistrova 10, 1000 Ljubljana.

Za nepopolno se šteje vloga, ki ne vsebuje vseh obveznih sestavin, ki jih zahteva besedilo razpisa in razpisne dokumentacije. Za nepopolno šteje tudi vloga, ki je na razpis prispela kot formalno nepopolna in je prijavitelj ne dopolni v zahtevanem petdnevnem roku.

Za neupravičeno osebo se šteje tisti prijavitelj, katerega vloga ne izpolnjuje splošnih in posebnih pogojev, določenih v besedilu razpisa. Izpolnjevanje pogojev se ugotavlja na osnovi obveznih dokazil in vloge prijavitelja.

Dopolnjevanje in spreminjanje vlog je možno le do poteka razpisnega roka z oznako, na katero vlogo se dopolnitev nanaša.

Prijavitelji, ki bodo podali formalno nepopolne vloge, bodo pisno pozvani k dopolnitvi vlog.

Vloge morajo dopolniti v roku petih dni od vročitve poziva k dopolnitvi formalno nepopolne vloge, dopolnitev pa obvezno označiti z oznako, na katero vlogo ali del vloge se dopolnitev nanaša.

Ministrstvo bo po odpiranju vlog iz nadaljnjega postopka izločilo vse vloge prijaviteljev:

* ki jih ni vložila upravičena oseba,
* prepozne vloge in,
* nepopolne vloge oziroma prepozno dopolnjene vloge.

1. **Odpiranje vlog in obveščanje o izboru**

Ministrstvo bo prijavitelje o rezultatih razpisa obvestilo najkasneje v dveh mesecih po zaključku odpiranja vlog, ki se bo začelo **11. 5. 2023 ob 10. uri.** Ministrstvo bo izbralo predloge za sofinanciranje kulturnih projektov po postopku, kot ga določa Pravilnik o izvedbi javnega poziva in javnega razpisa za izbiro kulturnih programov in kulturnih projektov, in največ do vrednosti, določenih s tem razpisom.

Izvedba postopka razpisa je vezana na proračunske zmogljivosti Ministrstva. V primeru, da pride do sprememb v državnem proračunu ali finančnem načrtu Ministrstva, ki neposredno vplivajo na izvedbo postopka razpisa, je Ministrstvo dolžno ukrepati v skladu s spremembami v državnem proračunu oziroma finančnem načrtu Ministrstva.

Če se v času izvedbe postopka razpisa zmanjša obseg sredstev, ki je v državnem proračunu namenjen za kulturo, do takšne mere, da ne zagotavlja izpolnitve ciljev razpisa, lahko Ministrstvo iz tega razloga postopek razpisa ustavi oz. v primeru že zaključenega izbora kulturnih projektov v skladu s spremembami proračuna zniža obseg sofinanciranja, spremeni ali prekine že sklenjeno pogodbo o financiranju projekta.

1. **Pristojni uslužbenci za dajanje informacij in pojasnil v zvezi z razpisom:**

Pristojna uslužbenka za dajanje informacij in pojasnil v zvezi z razpisno dokumentacijo in potekom javnega razpisa je dr. Blanka Tivadar, sekretarka, tel.: 01 369 58 57, e-pošta: blanka.tivadar@gov.si.

Uradne ure za posredovanje informacij po telefonu in elektronskih medijih ministrstva so vsak ponedeljek, sredo in petek od 9. do 11. ure.

Javne inštrukcije za prijavo na razpis bodo **v četrtek, 6. 4. 2023, ob 9.30,** v veliki sejni sobi Ministrstva za kulturo.

1. **Vpogled v razpisno dokumentacijo**

Zainteresirane osebe se lahko seznanijo z razpisno dokumentacijo oz. vpogledajo vanjo v glavni pisarni ministrstva, Maistrova 10, Ljubljana, ali na spletnih straneh ministrstva: <https://www.gov.si/drzavni-organi/ministrstva/ministrstvo-za-kulturo/javne-objave/>, kot je navedeno v točki 13.

dr. Asta Vrečko

ministrica